РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/506-15

4. децембар 2015. године

Б е о г р а д

ЗАПИСНИК

29. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 4. ДЕЦЕМБРА 2015. ГОДИНЕ

На основу члана 70. Пословника Народне скупштине Одбор за образовање, науку, технолошки развој и информатичко друштво одржао је седницу.

Седница је почела у 10,30 часова.

Седници је председавала мр Александра Јерков, председница Одбора.

Седници су присуствовали: Марко Атлагић, Љубиша Стојмировић, Љибушка Лакатош, Невенка Милошевић, Жарко Обрадовић, Арпад Фремонд, Милетић Михајловић, Јелисавета Вељковић, Милена Бићанин, Олена Папуга и Риза Халими чланови Одбора.

Седници нису присуствовали: Милан Кнежевић, Милета Поскурица, Ирена Алексић, Небојша Петровић, Нинослав Стојадиновић, као ни њихови заменици.

Седници су присуствовали представници Министарства омладине и спорта: Вања Удовичић, министар омладине и спорта, Предраг Перуничић, државни секретар, Урош Зековић, помоћник министра, Зорица Никодијевић, секретар министарства, Ивана Дукић, посебни помоћник министра за правна питања и Ненад Ђурђевић, члан радне групе за израду Закона о спорту.

Седници су присуствовали и представници Министарства просвете*,* науке и технолошког развоја: Срђан Вербић, министар, Вера Дондур, државни секретар, Никола Танић, помоћник министра за науку.

Седници је присуствовао и Ненад Челаревић, заменик менаџера на пројекту „PERFORM“.

Председница мр Александра Јерков је предложила допуну дневног реда тачком: **Предлог закона о изменама и допунама Закона о научно-истраживачкој делатности,** за који је Влада предложила разматрање по хитном поступку**.**

**На предлог председнице Одбора, усвојен је следећи:**

Д н е в н и р е д

1. **Разматрање Предлога закона о спорту**, **у начелу,**  који је поднела Влада (број 66-3044/15 од 20. новембра 2015. године);
2. **Предлог закона о изменама и допунама Закона о научно-истраживачкој делатности**

**3. Разно.**

Пре преласка на дневни ред, на гласање је стављен записник **28.** седнице Одбора, који је затим једногласно усвојен.

Прва тачка дневног реда: **Разматрање Предлога закона о спорту**, **у начелу,**  који је поднела Влада (број 66-3044/15 од 20. новембра 2015. године);

Вања Удовичић, Министар омладине и спорта поздравио је све присутне рекавши да ће покушати да изнесе Предлог законa о спорту у кратким цртама. Овај предлог закона представља предлог целокупног система спорта будући да је извршена свеобухватна анализа о томе шта није добро и шта треба променити. Пре самог Закона ту су били писани извештаји свих надлежних националних савеза, пре свега Олимпијскoг комитета Србије и Спортског савеза Србије. Урађена је анализа самог система спорта, која се може наћи у образложењу Предлога закона. Оно на чему се инсистирало јесте ширење базе, што подразумева привлачење што већег броја људи у систем спорта. Спорт не сме да буде привилегија, већ нешто доступно свим грађанима, а то ће се постићи смањивањем оптерећења на буџет, пре свега породица спортиста. Истакао је, да се по први пут овим законом прописује да су здравствени прегледи за децу од 6 до 14 година бесплатни, и да су у оквиру обавезног здравственог осигурања. Деца, која први пут улазе у систем спорта морају имати обавезено здравствено осигурање као и они који се баве школским, али и професионалним спортом. Родитељи су на јавним расправама константно говорили колико су велики намети у спорту и да када се сабере да треба набавити опрему, платити чланарину, здравствене прегледе, путеве и припреме за једно дете, то често постаје неизводљиво, а камоли за двоје или троје деце. Такође веома важно питање јесте питање менаџера, првенствено малолетних спортиста, као и професионалних, што подразумева питања какви уговори могу да буду и колико могу да трају, јер су се потписивали доживотни уговори. Овим законом се то ограничава на најдуже две године са могућношћу обнављања. Уговор, као и сви анекси морају бити оверени у складу са законом чиме ће се заштитити спортиста у случају могућих спорова. Тиме ће и родитељи имати јасну слику о томе која су права и обавезе спортисте. Што се тиче чланарина, она за малолетне спортисте не сме бити већа од 10% просечног месечног примања у Републици Србији. Подједнако важно јесте питање трансфера, посебно ако се ради о малолетном спортисти који притом мења средину у којој живи, често без знања и родитељског надзора и тиме се не зна ни какав спортски живот води, да ли се правилно храни, да ли наставља своје школовање. Када је реч о међународним трансферима, они су обухваћени међународним спортским правилима. Врхунски спортиста као и спортиста који наступа за репрезентацију мора бити здравствено осигуран. Проблем који се јављао јесте тај што након завршене спортске каријере спортиста нема ни дана радног стажа. Овером уговора треба да се регулишу све обавезе, како према држави тако и према спортисти. Такође, требало би увести јединствени визуелни идентитет наше репрезентације. Велика промена је та што се уводи правило да један човек може обављати само једну функцију када није реч о делегираном систему, чиме се избегава ситуација да се четрдесетак људи углавном врти на више функција. Пракса на терену је показала да су многи клубови формирани само ради убирања профита. Зато треба направити јасну разлику између клубова који се такмиче и оних који се не такмиче, као и ко има право да у свом називу користи реч „клуб“ и које су му обавезе самим тим. Када је реч о спортској арбитражи, прилагођена је важећем општем режиму, уводи се могућност да Олимпијски комитет Србије и Спортски савез Србије могу направити јединствени арбитражни суд. Када је реч о савезима, уводи се пирамидални систем на чијем врху се налази међународни спортски савез који се спушта до самог дна пирамиде односно појединачних клубова на националном нивоу. Што се тиче финансирања, велика новина јесте да се жели ојачати финансирање на локалу. Новина се састоји у томе да један клуб може добити највише 20% од буџета намењеног за спорт чиме ће се избећи могућност привилеговања појединих клубова. Ствара се могућност отварања националног фонда за развој спорта, чиме би се омогућио још један извор из кога је могуће црпети средства. Локалне самоуправе би требало да одреди приоритете у својој категоризацији спортова, као и да препозна одређене гране спорта који нису од националног значаја, као важне, управо на локалном нивоу. Добар пример за то јесу банатске шоре и боћање. Уводи се јединствена база података да би се јасно видело колико средстава улази у спорт и на који начин су распоређена. Што се тиче надзора, он се преноси на локални ниво са интенцијом да свака јединица локалне самоуправе има свог инспектора, јер се у пракси показало да три спортска инспектора која су при Министарству не могу да постигну да исконтролишу 12 000 клубова и спортских организација. Један од већих проблема јесте питање недоличног понашања на спортским дешавањима, па се зато уводе норме којима се препознаје и кажњава делегат ако благовремено не прекине утакмицу услед недоличног понашања. Није реч само о нередима на утакмицама прве лиге најпопуларнијих спортова, већ и о другим и трећим лигама, поготово утакмицама млађих категорија на којима родитељи представљају највећи проблем, будући да често улазе у сукобе незадовољни неком судијском одлуком, као и између себе, што резултира и физичким обрачунима.

На крају свог излагања, министар Вања Удовичић је рекао да ће питање приватизације бити решено новим законима и да државном имовином неће моћи да се располаже без одлуке Владе.

Невенка Милошевић похвалила је рад Mинистарства као и залагање да се са свима конструктивно разговара. Сматра да је јако добро да коначно локалне самоуправе морају донети правилнике за финансирање , као што је поменуто да један клуб не може имати више средстава од 20%, чиме се уводи једнакост у спорт који не сме бити ничија привилегија. Најважнија вест јесте да деца од 6 до 14 година неће плаћати здравствени преглед, да ће се водити рачуна колика је чланарина коју плаћају деца, ко их тренира, будући да је тренер врло често „други родитељ“, као и да деца не тренирају у раним јутарњим или касним вечерњим сатима. Већа равноправност ће се постићи и када су у питању стипендије. Што се тиче немилих догађаја, потребно је ангажовање и координација многих министарстава као и озбиљан рад на превенцији. Повећање броја инспектора ће допринети бољој примени закона. На крају је навела да циљ овог закона види пре свега у повећању броја оних који се баве спортом, било да је реч о најмлађој, најстаријој популацији, женама, или о особама са инвалидитетом будући да је број гојазних у порасту што је једна од директних последица недовољне физичке активности.

Љубиша Стојимировић, на почетку је рекао да никако не можемо имати здраву нацију без сарадње Министарства омладине и спорта и Министарства просвете, науке и технолошког развоја. Почевши од физичког васпитања у школи, стварају се здраве навике једног спортисте који касније може да поднесе терет бављења спортом, нарочито ако одлучи да се њиме бави професионално. Сматра да ће се проблем финансирања тешко решити, али похваљује да се стално и изнова покушава. Што се тиче приватизације, није тачно да је свака приватизација сама по себи добра, већ је важно ко и како управља клубовима. Проблем види у прераном трансферу спортиста, будући да је међународна организација променила своја правила дозволивши да деца одлазе већ са 15 година, док је раније та доња граница била 28 година. Изразио је наду да ће се у будућности остварити ближа сарадња са Министарством просвете, науке и технолошког развоја. Закључио је на крају да ће подржати Предлог закона.

Милена Бићанин сложила се са свима да је јако добро што овој седници присуствују и министар спорта и министар просвете. Напоменула је како често не знамо ко заправо спрема децу за такмичења, да ли тренер или наставник у школи, такође да се често фаворизују деца која се такмиче и освајају медаље, као и они који су их припремали што је једна веома лоша пракса. Упутила је питање министру просвете, као професионалном спортисти који има довољно искуства ако зна којим основним уговором је вазан за клуб, који су ти споредни уговори и на који начин би требало све то да буде регулисано зашто пристаје на све то уопште. Питање се не односи на министра лично него на све оне који пристају на услове који су им неприхватљиви. Сматра да један добар закон мора дефинисати које то вештине и ставове спорт треба да развије.

Вања Удовичић, министар омладине и спорта, рекао је да што се тиче уговора и питања зашто спортиста пристаје на неприхватљиве услове, да из личног искуства може рећи како ниједан спортиста током каријере не размишља о завршетку исте и нема у виду да се живот после тога наставља сматрајући да ће се финансијски обезбедити до тада. Често је спортисти важна сума новца коју ће добити као и којом динамиком, а не да ли је њихов уговор оверен у савезу. Када дође до проблема и спорних ситуација спортиста, као и његови родитељи сазнају да он није адекватно осигуран, нити правно заштићен. Дакле, реч је првенствено о незнању, неразмишљању и некој врсти уцене јер када се пред спортисту стави једна, а не десет понуда, он ће њу свакако прихватити трудећи се да извуче максимум. Из тих разлога је важна овера уговора. Намет за оверу уговора који је повећан је свакако боље решење и донеће спортисти много више користи касније, заштитиће га, а клубу за који наступа биће обавезујућа норма. Акценат јесте на самој физичкој култури која се развија кроз основну и средњу школу те је зато толико и важна сарадња министарстава спорта и просвете. Деци не треба давати мобилне телефоне и таблете већ их мотивисати да се баве неком спортском активношћу додао је министар на крају.

Срђан Вербић, министар просвете на почетку је рекао да жели да пружи подршку новом закону о спорту из неколико разлога, прво, јер циљна група овог закона нису спортисти него млади, дакле ради се о свим младима, а не само о оним који су изузетно талентовани за неки спорт. Друго, овај закон је важан зато што погађа важно питање, заштиту оних младих људи који примају стипендије и који су ангажовани по уговору. То се не односи само на спортисте већ и на оне који раде докторате, јер ни они такође немају регулисан стаж и неразмишљају о томе. Што се тиче школског спорта треба имати у виду да се не користе капацитети онога што се зову ваннаставне активности. Гледано са аспекта државног ревизора и што у његовом извештају стоји, видимо да највећи приходи долазе од изнајмљивања фискултурних сала, нпр. у 2014-тој години у Београду је приход био 278 милиона динара. То је законски легално, али је питање да ли је то најбољи начин да се те сале употребе. Дакле, треба подстаћи ваннаставне активности уместо изнајмљивања сала и тиме укључити што већи број ђака у спорт. Проблем се не може решити увођењем нових предмета, јер већ имамо већи број предмета него што је по закону дозвољено. Решење је у појачавању васпитне улоге школе и бољој организацији ваннаставних активности.

Марко Атлагић рекао је на почетку како сматра да транзицију још увек нисмо прошли и да је она болна и тешка, међутим, важно је имати визију и ићи корак по корак. Проблем менаџера сматра највећим. Изразио је задовољство поводом истицања улоге родитеља коју и сам сматра кључном, као и појачавање свих могућих васпитних фактора у развоју деце. Треба вратити васпитну функцију школама, као и васпитну функцију спортским екипама. На крају је додао да сматра како Предлог закона има добру основу и да је сада само потребна његова квалитетна реализација.

Жарко Обрадовић напоменуо је да су образовање, наука и спорт, области у којима је Србија најуспешнији у свету. Подржао је сарадњу два министарства и рекао како би било добро укључити професионалне спортисте који би с времена на време одржали предавање у школама. Што се тиче универзитетског спорта, раније је био обавезан час физичког васпитања, то сада није случај, а веома је важно и корисно, међутим, мора се видети да ли је могуће одржавати такве активности, какво је стање спортских објеката и да ли постоје финансијска средства.

Вања Удовичић, министар омладине и спорта, рекао је да су преговори у току у вези са враћањем физичког васпитања на факултете, као предмет. Спортски инспектор има права да уђе у школску салу и да „примети“ да се наставна активност не обавља како треба. Олимпијски комитет спроводи едукацију по школама, али често се догађа да професионални спортисти не налазе времена да одрже предавања, што је последица пољуљаног система вредности.

Предраг Перуничић државни секретар за спорт рекао је да постоји такмичење које обухвата 145 хиљада деце, предстоји олимпијада за школски спорт у мају ове године која обухвата 22 хиљаде деце, ваннаставну активност од првог до четвртог разреда у сарадњи са Министарством просвете.

**Председница, Александра Јерков ставила је на гласање извештај којим се Народној скупштини предлаже прихватање Предлога закона о спорту-у начелу.**

Девет народних посланика је гласало за, нико није био против, троје није гласало.Констатовано је **да је Одбор прихватио овај предлог.**

Друга тачка дневног реда: **Предлог закона о изменама и допунама Закона о научно-истраживачкој делатности**

Срђан Вербић, Министар просвете, на почетку се осврнуо на чињеницу да у последњих пет година имамо драстично повећање броја радова у научним часописима што је био и циљ. Побољшање изврсности препознаје и Европска комисија што стоји у њиховим извештајима. Оно у чему није било успеха јесте искоришћавање новца узетог 2010-е године као кредит од Европске инвестиционе банке у износу од 200 милиона евра како би се изградили нови институти, факултети, нове лабараторије, као и да би се научно-истраживачка постројења снабдела новом опремом. У 2014-тој години је од планираних 50 милиона евра за опрему искоришћено 27 милиона, за трошкове истраживања од планираних 40 милиона евра искоришћено је само 12 милиона, последица тога јесте да многи научници који су планирали опрему за своје пројекте од 2010-е нису је до данас добили. Намера Министарства јесте да се уради реевалуација пројеката и рекатегоризација истраживача, али то није фер према онима који опрему за своје пројекте никада нису ни добили. С друге стране, када се израчуна да се у претходном пројектном циклусу, дакле од 2010-е до 2015-те године располаже са 40 хиљада динара за директне материјалне трошкове по глави истраживача на годишњем нивоу, види се да није било могуће направити неки драматичан помак. Из тих разлога не ради се још увек реевалуација нити нови закон, али са друге стране, разлог за доношење новог закона јесте увођење институционалног финансирања. Научници су ангажовани по пројекту, што значи да кад остану без пројекта остају аутоматски и без посла, а то не би смело да се деси. Код нас је само 13 хиљада истраживача, што је значајно мање од просека. Кроз институционално финансирање ће се заштитити истраживачи, али будући да је у овом тренутку немогуће урадити објективну евалуацију пројеката, неће бити уведено ни институционално финансирање. Циљеви измене и допуне овог закона се огледају у побољшању квалитета научно-истраживачког рада, бољој примени резултата, ефикаснијем и делотворнијем раду тела, дакле савета и матичних одбора, ефикаснијом локацијом ресурса којима располажемо и доприносу изградњи иновативног друштва. Циљ је отварање могућности за програм примењених истраживања. Новина јесте увођење Одбора за етику у науци који има за циљ да утврди када истраживач крши правила у нучно-истраживачком раду и овлашћен је да предузима различите мере, почевши од изрицања јавне опомене до доношења закључка о покретању поступка за одузимање научног звања, па и предлога забране коришћења средстава за науку и истраживања, опредељена према прописима Министарства на период од пет година. Одбор за етику чине шест представника Заједнице института, шест представника Конференције универзитета као и један представник САНУ, који ће ту функцију обављати волонтерски. Одбор све предлоге доставља Министарству које даље одлучује чиме је јасно дефинисано шта је чија надлежност. Друга новина тиче се средстава за реализацију пројекта, јер се сада од укупних средстава, најмање 20% мора определити за финансирање директних материјалних трошкова на пројекту. Научници се управо жале на чињеницу да није одређено колико новца мора бити опредељено за директне материјалне трошкове.

Марко Атлагић напоменуо је како сматра да матични Одбори дуго трају, да се увек ради о истим људима који одлучују о судбинама научних истраживача. Већа контрола ће обезбедити праведнију борбу као и примену закона који мора важити за све једнако. На крају је додао, како ће пружити подршку овом предлогу закона.

Жарко Обрадовић на почетку је рекао да ће подржати Предлог закона о изменама и допунама Закона о научно-истраживачкој делатности. Пројектно финансирање јесте била добра одлука у одређеном тренутку, али промена начина финансирања је суштински важна промена која ће у овом садашњем тренутку донети побољшање. На крају је додао да треба узети у обзир чињеницу да нису исте могућности професора друштвених и професора природних наука да објаве рад у научном часопису, јер се негде мора чекати и по пар година будући да то не зависи од квалитета рада, зато је добар систем да се, рецимо, уместо тог рада може објавити два или три рада у неком часопису другог нивоа, чиме би се свима пружила једнака могућност за напредак.

У наставку седнице, председавање је преузео заменик председника Одбора, проф. др. Љубиша Стојимировић, **који је ставио је на гласање извештај којим се Народној скупштини предлаже прихватање Предлога закона о изменама и допунама Закона о научно-истраживачкој делатности.** Девет народних посланика је гласало за, нико није био против, један није гласао. **Констатовано је да је Одбор прихватио овај предлог.**

Трећа тачка дневног реда: **Разно**

У оквиру треће тачке дневног реда није било дискусије.

Седница је завршена у 13,00 часова.

СЕКРЕТАР ПРЕДСЕДНИЦА

Драгомир Петковић мр Александра Јерков